 [WWW.EKCHANION.GR](http://WWW.EKCHANION.GR) Χανιά 16/10/2025

## ****ΔΕΛΤΙΟ ΤΥΠΟΥ****

 **Δυστυχώς παρ’ όλες τις δαιδαλώδεις κινητοποιήσεις των εργαζομένων των περασμένων ημερών και τις διαβουλεύσεις των αντιπροσώπων μας, η κυβέρνηση δεν θέλει να ακούσει τους εργαζόμενους. Η κυβερνητική πλειοψηφία ψήφισε αυτό το νομοσχέδιο-έκτρωμα που διαλύει τους εργαζόμενους. Οι εργαζόμενοι για άλλη μία φορά καταδικάζονται σε εξοντωτική εργασία και σε διάλυση της προσωπικής τους ζωής και των οικογενειών τους.**

 Επιπλέον, καταδικάζουμε με τον πιο κατηγορηματικό τρόπο τις πρόσφατες δηλώσεις της Υπουργού Εργασίας, κ. Νίκης Κεραμέως, σχετικά με το Σωματείο Ξενοδοχοϋπαλλήλων Ν. Χανίων και την ΣΣΕ που έχουν υπογράψει (και που υπάρχει η δυνατότητα για εξαήμερη εργασία).

 Η Υπουργός επιχειρεί να παρουσιάσει την επέκταση του ωραρίου και τη δυνατότητα 13ωρης ημερήσιας απασχόλησης ως «θετικό μέτρο», συνδέοντάς το αυθαίρετα με την ΣΣΕ των Ξενοδοχοϋπαλλήλων Ν. Χανίων που προβλέπει μέσα την εξαήμερη εργασία υπό όρους και προϋποθέσεις (μόνο με πληρότητα 60% και με τη σύμφωνη γνώμη του εργαζόμενου).

 Η Υπουργός Εργασίας και η κυβέρνηση της, που νομοθετούν διατάξεις-τερατουργήματα για την «ευελιξία» στην αγορά εργασίας, ας αφήσουν στην ησυχία τους τα σωματεία που με συλλογικές διαπραγματεύσεις μεταξύ εργαζομένων και εργοδοτών υπογράφουν συλλογικές συμβάσεις που καλύπτουν τις ανάγκες και τις ιδιαιτερότητες του τόπου τους.

Το Εργατικό Κέντρο Χανίων τονίζει ότι:

* Επιτέλους το κράτος πρέπει να σταματήσει να καθορίζει τον κατώτατο μισθό και να επιτρέψει τις **ελεύθερες συλλογικές διαπραγματεύσεις**, όπως ίσχυε στο παρελθόν, μεταξύ ΓΣΕΕ και εργοδοτικών οργανώσεων.
* Οι εργαζόμενοι στον ιδιωτικό τομέα **δεν είναι δημόσιοι υπάλληλοι**, και οι ανάγκες κάθε κλάδου γνωρίζονται καλύτερα από τους ίδιους τους εργαζόμενους,τα σωματεία και τους εργοδότες τους.
* **Πρέπει να σταματήσει τώρα η στοχοποίηση** των συνδικάτων που υπερασπίζονται τις συλλογικές συμβάσεις και τα δικαιώματα των εργαζομένων.

Οι συνεχείς νομοθετικές παρεμβάσεις για «ευελιξία» και παράταση ωραρίων **οδηγούν σε εξουθένωση, αύξηση εργατικών ατυχημάτων και υποβάθμιση της ζωής των εργαζομένων** **και των οικογενειών τους.**

Ζητούμε:

* **Επαναφορά της αρχής των ελεύθερων συλλογικών διαπραγματεύσεων**,
* **Επιστροφή του ΟΜΕΔ στην αρχική του μορφή ώστε να υπογραφούν ΣΣΕ σε όλους τους κλάδους,**
* **Κατάργηση των αντεργατικών νόμων** **που έχουν περάσει διαχρονικά από όλες τις κυβερνήσεις.**

Το Εργατικό Κέντρο Χανίων θα συνεχίσει να βρίσκεται στο πλευρό των εργαζομένων, υπερασπιζόμενο το δικαίωμα σε **σταθερή εργασία, αξιοπρεπείς μισθούς και ανθρώπινες συνθήκες δουλειάς**.

**ΘΕΛΟΥΜΕ ΤΙΣ ΣΥΛΛΟΓΙΚΕΣ ΣΥΜΒΑΣΕΙΣ ΜΑΣ ΠΙΣΩ ΚΑΙ ΤΙΣ ΘΕΛΟΥΜΕ ΤΩΡΑ!**

**ΚΑΤΩ ΤΑ ΧΕΡΙΑ ΑΠΟ ΤΑ ΣΥΝΔΙΚΑΤΑ!**

**ΣΥΝΕΧΙΖΟΥΜΕ ΤΟΝ ΑΓΩΝΑ ΜΑΣ**

**Εργατοϋπαλληλικό Κέντρο Ν. Χανίων**